### Beslutning

Godkendt.

### Sagsfremstilling

## Resume og sagens baggrund

Lejerbo søger ved mail af 25. april 2024 om
godkendelse af låneoptagelse med kommunegaranti i
afd. 178-0 Raklev, [adresse] (Elledvænget 6-32
og Røsnæsvænge 2-8). Afdelingen består af i alt 28 ældreboliger opført som tæt/lav.
Der søges om et 30-årigt kontantlån på 1.417.000 kr. hos Jyske Realkredit, som
stiller krav om 100 % kommunegaranti for lånet ifølge fremsendte
garantiberegning. Ansøgning om kommunegaranti kræver Kommunalbestyrelsens
godkendelse.

Lånet er til finansiering af udskiftning af tagbelægning og efterisolering i
9 af afdelingens dobbelthuse.

Kommunalbestyrelsen skal godkende udstedelse af pantebrev i en almen
boligorganisation jf. almenboliglovens § 29 samt kommunegaranti til
ekstraordinær renovering jf. almenboliglovens § 98.

Lovhjemmel: Almenboligloven

## Indstillinger

Direktøren indstiller at,

1. kommunalbestyrelsen
   godkender låneoptagelse af 30-årigt kontantlån
   på 1.417.000 kr.
2. kommunen yder garanti
   for lånet på 1.417.000 kr. svarende til 100 % garanti, jf.
   almenboliglovens § 98.
3. godkendelsen er betinget
   af, at der forinden igangsætning er indhentet de evt. nødvendige
   tilladelser, jf. bygningsreglementet, lokalplaner mv.

## Behandling

Økonomiudvalget, Kommunalbestyrelsen

## Sagsfremstilling

Afdelingen består af i alt 28 ældreboliger (tæt/lav).

Renoveringen består af udskiftning af tagbelægningen i 9 af afdelingens
dobbelthuse på Elledvænget 6-32 samt Røsnæsvænge 2-8.

De samlede anlægsudgifter er oplyst til 3.067.000 kr. Udover realkreditlånet
forventes resten at blive finansieret via tilskud fra dispositionsfonden over
30 år. Projektet er godkendt på afdelingsmøde den 8. september 2023 og
organisationsbestyrelsesmøde den 4. oktober 2023.

*Lejeforhøjelse:*

Lejeforhøjelsen som følge af lånet er oplyst til 51,56 kr. pr. m2, som alt
afhængigt af boligens størrelse svare til stigning på 4,87 %. Denne skal ikke
godkendes af kommunen, når den er under 5 % jf. almenlejelovens § 10 stk. 3.

|  |  |  |  |
| --- | --- | --- | --- |
| **Nuværende leje pr. m2** | **Kommende leje pr. m2** | **Ændring i kr.** | **Ændring i %** |
| 1.059,72 kr. | 1.111,28 kr. | 51,56 kr. | 4,87 % |

Der gøres opmærksom på, at samtlige beløb – herunder også lejeforhøjelsen -
er budgetteret beløb, som vil blive reguleret endeligt i forbindelse med
udarbejdelse af byggeregnskab.

*Økonomistabens bemærkninger:*

Garantien er til ekstraordinære arbejder jf. almenboliglovens § 98, hvilket
indebærer, at garantien kan gives, såfremt
Kommunalbestyrelsen vurderer, at der er tale om ekstraordinære arbejder.
Økonomistaben vurderer at dette er tilfældet i nærværende sag, og at et evt.
afslag vil indebære, at projektet ikke kan gennemføres.

## Økonomiske konsekvenser

Garantien vil kun få konsekvenser for Kalundborg Kommune, såfremtLejerbo ikke betaler sine forpligtelser på lånet i
garantiperioden. Garantien belaster ikke den kommunale låneramme. Kommunens
garantier for lån til Lejerbo udgjorde pr. 31.
december 2023 i alt 75.337.892 kr.

### Sagens forløb

19/06/2024 Økonomiudvalget
Anbefales.